केरल में सामने आए Coronavirus के 1,212 नए मामले, संक्रमितों की संख्या 38,000 के पार, मृतकों की संख्या 125 हुई
केरल में बुधवार को कोविड-19 के 1,212 नए मामले सामने आए जिनमें 22 स्वास्थ्य कर्मी शामिल हैं। नये मामलों के साथ राज्य में संक्रमितों की संख्या 38,144 हो गई है।
तिरुवनंतपुरम: केरल में बुधवार को कोविड-19 के 1,212 नए मामले सामने आए जिनमें 22 स्वास्थ्य कर्मी शामिल हैं। नये मामलों के साथ राज्य में संक्रमितों की संख्या 38,144 हो गई है। वहीं संक्रमण के कारण पांच और मरीजों की मौत जिससे मृतकों की संख्या 125 हो गई है। मुख्यमंत्री पिनाराई विजयन ने कहा कि दिन में 880 मरीज ठीक हुए और अब राज्य के विभिन्न अस्पतालों में 13,045 मरीजों का इलाज चल रहा है। उन्होंने यहां संवाददाताओं को बताया, ‘‘1,212 नए मामलों में से 1,068 लोग संक्रमितों के संपर्क में आने से संक्रमित हुए हैं। 45 मामलों के स्रोत का पता अभी तक नहीं चल सका है। 51 लोग विदेश से आए हैं जबकि 64 अन्य राज्यों से आए हुए हैं। संक्रमितों में 22 स्वास्थ्य कर्मचारी हैं।’’जानलेवा वायरस से दम तोड़ने वाले पांच मरीजों की उम्र 53, 50, 77, 55 और 89 वर्ष थी और वे कासरगोड, एर्नाकुलम, इडुक्की, तिरुवनंतपुरम और कोट्टायम जिलों के रहने वाले थे। विजयन ने कहा कि 880 लोग ठीक हुए हैं, जिससे राज्य में ठीक हुए लोगों की कुल संख्या बढ़कर 24,926 तक पहुंच गई।उन्होंने कहा, ‘‘वर्तमान में राज्य में कोविड​​-19 के 13,045 मरीज उपचाराधीन हैं। राज्य के विभिन्न अस्पतालों के पृथक वार्डों में 12,426 सहित कम से कम 1,51,752 लोग निगरानी में हैं।’’मुख्यमंत्री ने कहा कि राज्य में पिछले 24 घंटों में 28,644 नमूनों की जांच की गई। उन्होंने यह भी कहा कि राज्य में 30 और क्षेत्रों को हॉटस्पॉट के रूप में वर्गीकृत किया गया है, जिससे ऐसे क्षेत्रों की कुल संख्या 540 हो गई है।